**חגי תשרי בסדרת הלימוד מדע וטכנולוגיה - במבט חדש**

**הצעה לפעילויות בכיתה ה**

להלן הצעה לשילוב הנושא **הסוכה** בתהליכי ההוראה-למידה ביחידות הלימוד "מדע וטכנולוגיה" לכיתה **ה** בסדרה **במבט חדש**.

**דברי רקע:** הפסוק המנחהעל מצוות ישיבה בסוכה שבעת ימים : "בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת. לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם אֲנִי ה' אֱלֹהֵיכֶם" (ויקרא כ"ג, ל"ט- מ"ג).

כך מצווה התורה בספר ויקרא כ"ג, וחכמינו קבעו כיצד לקיים המצווה הלכה למעשה.

על פי המסורת מצוה על כל אדם לעסוק בעצמו בבניית הסוכה ובהנחת הסכך אף על פי שהוא אדם מכובד, וזהו כבודו שעוסק בעצמו במצווה ואם לא יכול לבנות בעצמו - ימנה שליח לשם כך.

**נושא: סוכה - ניתוח מוצר בתהליך חשיבה לאחור (הנדסה הפוכה)**

**הקשר לתכנית הלימודים:**

**תחום תוכן: טכנולוגיה**

**נושא מרכזי: עולם מעשה ידי אדם**

**נושא משנה**

1. **הפתרון הטכנולוגי כנותן מענה לצרכים אנושיים**

* תכנון ובניית מוצר

**תיאור הפעילות:** מצוות בניית סוכה בחג הסוכות מזמן הבניית ידע מדעי טכנולוגי על ידי חקירה על החומרים מהם בנויה הסוכה והפעלת חשיבה לאחור (מן הגלוי לנסתר) מהסוכה אל החומרים המעובדים מהם בנויה הסוכה ומשם אל המקור שלהם. מומלץ לשאול שאלות כגון: מאילו חומרים מעובדים עשויים החלקים מהם בנויה הסוכה? מהו המקור של החומרים המעובדים שמהם מיוצרים חלקים אלה? ממשיכים בחשיבה לאחור עד שמגיעים למקור החומרים מן הטבע (למשאב). נוסף לכך באמצעות תהליכים של הנדסה הפוכה אפשר להתחקות אחר תהליכי החשיבה של מי שתכננו ובנו את הסוכה. הידע הטכנולוגי מתייחס למושגים הבאים: בעיה טכנולוגית, צורך, דרישות מהמוצר, מטרת המוצר, התאמת החומר למוצר ושיטות עיבוד. מומלץ לעודד את התלמידים להשתמש בידע אישי ובמידת הצורך לפנות למקורות מידע ברשת שבהם הנחייה מפורטת למאפיינים של סוכה כשרה.

הנחיות לבניית סוכה כשרה מוצע לצפות בסרטון שבקישור [הבא](https://www.youtube.com/watch?v=inYB8TLTUzk).

**ההקשר בספר הלימוד**: המשימה "מן החומר אל המוצר" (סעיף 4), עמודים 8 - 10, שער ראשון בספר הלימוד **מדע וטכנולוגיה לכיתה ה**, בהוצאת רמות אוניברסיטת תל אביב עוסקת בהבניה של ידע טכנולוגי באמצעות חקירה של מוצרים בחשיבה לאחור. מוצע לעודד את התלמידים לבצע את המשימה בעבודת צוות.